Potrivit reprezentanţilor ANA, vârstă de debut este în scădere în România, ceea ce înseamnă că tot mai mulţi copii experimentează consumul de droguri de la vârste tot mai fragede.

„În ceea ce priveşte principala substanţă de consum, pe ambele studii, şi pe populaţia generală cu accent pe segmentul 15-24 de ani, dar şi pe populaţia de 16 ani, cel mai consumat drog din România este cannabisul”, precizează Diana Şerban.

Reprezentanta ANA a mai explicat şi care sunt categoriile cele mai vulnerabile:

„În ceea ce priveşte categoriile sociale vulnerabile, aici există o diferenţiere în funcţie de tipul de droguri consumat. Dacă vorbim de consumul de opiacee, vorbim de zona defavorizată din punct de vedere al venitului şi al condiţiilor de viaţă, dar şi din punct de vedere al familiei şi al apartenenţei la educaţie. Dacă vorbim de alte tipuri de substanţe, mai scumpe, cum este cocaina, aici vorbim de consum în zone unde puterea economică este mai ridicată”, a mai declarat Diana Şerban, conform mediafax.ro.